## Pravilnik o pružanju zemaljskih usluga te vremenskim slotovima i usuglašavanju redova letenja na zračnim lukama

### NN 151/2005 (23.12.2005.), Pravilnik o pružanju zemaljskih usluga te vremenskim slotovima i usuglašavanju redova letenja na zračnim lukama

# MINISTARSTVO MORA, TURIZMA, PROMETA I RAZVITKA

**2943**

Na temelju članka 167. stavak 2. podstavak 2.
Zakona o zračnom prometu (»Narodne novine«, broj 132/98 i 178/04), ministar
mora, turizma, prometa i razvitka donosi

## PRAVILNIK

### O PRUŽANJU ZEMALJSKIH USLUGA TE VREMENSKIM SLOTOVIMA I USUGLAŠAVANJU REDOVA LETENJA NA ZRAČNIM LUKAMA

OPĆE ODREDBE

Članak 1.

Ovim Pravilnikom propisuje se pružanje
zemaljskih usluga te vremenski slotovi i
usuglašavanje redova letenja na zračnim lukama.

DIO PRVI

PRISTUP TRŽIŠTU
ZEMALJSKIH USLUGA U ZRAČNIM LUKAMA

*Područje primjene*

Članak 2.

(1) Odredbe ovoga dijela Pravilnika primjenjuju
se na zračne luke otvorene za javni zračni promet.

(2) Odredbe ovoga dijela Pravilnika o
samostalnom obavljanju usluga primjenjuju se na sve zračne luke bez obzira na
njihov opseg prometa, osim sljedećih kategorija zemaljskih usluga:

– usluge s prtljagom,

– usluge prihvata i otpreme zrakoplova na
stajanci,

– usluge snabdijevanja gorivom i mazivom,

– usluge s teretom i poštom u pogledu fizičke
manipulacije teretom i poštom pri dolasku, odlasku ili transferu između cargo terminala i zrakoplova;

(3) Odredbe ovoga dijela Pravilnika o samostalnom
obavljanju usluga iz stavka 2. ovoga članka, primjenjuju se od 1. siječnja
2007. na zračne luke čiji je godišnji promet veći od milijun putnika ili 25 000
tona tereta;

(4) Odredbe ovoga dijela Pravilnika o pružanju
zemaljskih usluga iz stavka 2. ovoga članka, trećim osobama, primjenjuju se od
1. siječnja 2008. na zračne luke:

– čiji je godišnji promet veći od 3 milijuna
putnika ili 75 000 tona tereta; ili

– čiji je promet bio veći od 2 milijuna putnika
ili 50 000 tona tereta tijekom razdoblja od šest mjeseci prije 1. travnja ili
1. listopada prethodne godine.

(5) Odredbe ovoga dijela Pravilnika primjenjuju
se od 1. siječnja 2009. na sve zračne luke čiji je godišnji promet veći od 2
milijuna putnika ili 50 000 tona tereta.

(6) Kad zračna luka dosegne jedan od pragova u
prijevozu tereta navedenih u ovom članku, a da ne dosegne odgovarajući prag u
prijevozu putnika, tada se odredbe ovoga dijela Pravilnika primjenjuju na
kategorije zemaljskih usluga koje se odnose isključivo na teret.

(7) Nakon pristupanja Republike Hrvatske
Europskoj uniji, Ministarstvo će do 1. srpnja svake godine dostaviti Europskoj
komisiji podatke o zračnim lukama koje dosegnu pojedine pragove prometa iz
ovoga članak, a radi izrade popisa takvih zračnih luka.

*Pojmovi*

Članak 3.

Pojmovi koji se upotrebljavaju ovom dijelu
Pravilnika imaju sljedeće značenje:

1) *zračna
luka*: prostor otvoren za javni zračni promet, a čine ju određena područja s
operativnim površinama, objektima, uređajima, postrojenjima, instalacijama i
opremom, namijenjenima za kretanje, uzlijetanje, slijetanje i boravak
zrakoplova, te prihvat i opremu zrakoplova, putnika, prtljage, robe, stvari i
pošte;

2) *operator
zračne luke (managing body)*:
pravna osoba koja upravlja zračnom lukom;

3) *korisnik
zračne luke*: fizička ili pravna osoba odgovorna za prijevoz putnika, pošte
i/ili tereta zračnim putem od ili do dotične zračne luke;

4) *zemaljske
usluge*: usluge koje se pružaju korisnicima zračne luke u zračnim lukama, a
koje su navedene u Dodatku 1. koji je tiskan uz ovoj Pravilnik i čini njegov
sastavni dio;

5) *samostalno
obavljanje usluga (self-handling)*:
situacija u kojoj korisnik zračne luke izravno obavlja sam za sebe jednu ili
više kategorija zemaljskih usluga i za pružanje takvih usluga ne zaključuje
nikakav ugovor s trećom osobom; u smislu ove definicije korisnici zračne luke
ne smatraju se između sebe trećim osobama ako:

– jedan od njih ima većinski udio u vlasništvu
drugog, ili

– isti subjekt ima većinski udio u vlasništvu
oba;

6) *samostalni
pružatelj usluga*: korisnik zračne luke koji samostalno obavlja usluge;

7) *pružatelj
zemaljskih usluga*: svaka pravna osoba koja trećim osobama pruža jednu ili
više kategorija zemaljskih usluga;

8) *infrastruktura
zračne luke*: zemljište, objekti, uređaji, tehnička sredstva i instalacije
koje služe za prihvat i opremu zrakoplova, putnika, prtljage, robe, stvari i
pošte.

*Zemaljske usluge*

Članak 4.

Svaki korisnik zračne luke može u skladu s
odredbama ovoga dijela Pravilnika:

1. izabrati pružatelja zemaljskih usluga ili

2. samostalno obavljati zemaljske usluge.

*Pružatelj zemaljskih usluga*

Članak 5.

(1) Pružatelju zemaljskih usluga može se
odobriti obavljanje jedne ili više kategorija zemaljskih usluga navedenih u
Dodatku 1. ovoga Pravilnika.

(2) Pružanje zemaljskih usluga iz članka 2.
stavak 2. ovoga Pravilnika mora biti dopušteno dvama pružateljima zemaljskih
usluga za svaku od tih kategorija zemaljskih usluga.

(3) Pružanje zemaljskih usluga iz stavka 2.
ovoga članka, nakon 1. siječnja 2009. mora biti dopušteno najmanje jednom
pružatelju zemaljskih usluga kojeg ne kontrolira:

– operator zračne luke;

– bilo koji korisnik zračne luke koji u
prethodnoj godini preveze više od 25% putnika ili tereta na toj zračnoj luci;

– subjekt koji kontrolira ili je kontroliran od
subjekata iz podstavka 1. i 2. ovoga stavka.

(4) Pružatelju zemaljskih usluga ne može biti
odobreno djelomično obavljanje usluge određene kategorije zemaljskih usluga.
Iznimno, odobrenje za samo dio usluga određene kategorije zemaljskih usluga
može se izdati ako nijedan drugi pružatelj zemaljskih usluga, osim operatora
zračne luke, ne posjeduje valjano odobrenje za istu kategoriju zemaljskih
usluga.

(5) Pružatelj zemaljskih usluga može biti samo
pravna osoba s poslovnim nastanom na teritoriju
Europske zajednice.

*Samostalno obavljanje usluga*

Članak 6.

(1) Samostalni pružatelj usluga može obavljati
jednu ili više kategorija zemaljskih usluga navedenih u Dodatku 1 ovoga
Pravilnika, ako udovoljava standardnim uvjetima ili tehničkim specifikacijama koje
relevantno, objektivno, transparentno i nediskriminirajuće
utvrđuje operator zračne luke nakon konzultacija s Povjerenstvom korisnika
zračne luke.

(2) Pružanje zemaljskih usluga iz članka 2.
stavak 2. ovoga Pravilnika mora biti dopušteno dvama samostalnim pružateljima
usluga.

(3) Samostalni pružatelj usluga mora šest
mjeseci unaprijed izvijestiti operatora zračne luke o prestanku ili smanjenju
opsega obavljanja usluga, o čemu operator zračne luke mora obavijestiti
Ministarstvo.

(4) Iznimno od stavka 1. ovoga članka,
samostalno obavljanje usluga samo za dio kategorije zemaljskih usluga je
dozvoljen do 31. prosinca 2007., pod uvjetom da se moraju koristiti sustavi
centralizirane infrastrukture.

*Centralizirana infrastruktura*

Članak 7.

(1) Centraliziranom infrastrukturom koja se
koristi za pružanje zemaljskih usluga čija kompleksnost, troškovi ili utjecaj
na okoliš ne dopušta podjelu ili dupliciranje, kao što su sustavi za sortiranje
prtljage, odmrzavanje, pročišćavanje vode i distribuciju goriva, upravlja
operator zračne luke.

(2) Operator zračne luke će pružateljima
zemaljskih usluga i samostalnim pružateljima usluga omogućiti transparentno,
objektivno i nediskriminirajuće korištenje te
infrastrukture uz uvjet da je zajamčena sigurnost operacija u zračnoj luci.

(3) Odredbe stavka 1. i 2. ovoga članka ne
primjenjuju se na centraliziranu infrastrukturu koja postoji u vrijeme stupanja
na snagu ovog Pravilnika, a koja nije u vlasništvu operatora zračne luke.

(4) Pored centralizirane infrastrukture iz
stavka 1. ovoga članka, Ministarstvo može odrediti i druge objekte zračne luke
centraliziranom infrastrukturom, imajući u vidu postojeća ograničenja
raspoloživog prostora i kapaciteta na dotičnoj zračnoj luci kao i zahtjeve za
sigurnu i ekonomsku učinkovitost operacija na zračnoj luci.

*Izuzeća*

Članak 8.

(1) Zbog specifičnih ograničenja raspoloživog
prostora ili kapaciteta, koja posebice proizlaze iz zagušenosti i stupnja
iskorištenosti prostora, ili poradi sigurnosti zračnog prometa, Ministarstvo
može:

a) za obavljanje drugih zemaljskih usluga iz
Dodatka 1 ovoga Pravilnika pored onih iz članka 2. stavak 2. ovoga Pravilnika,
broj pružatelja zemaljskih usluga ograničiti na način i pod uvjetima iz članka
5. stavak 2. i 3. ovoga Pravilnika;

b) jednom pružatelju zemaljskih usluga odobriti
obavljanje zemaljskih usluga iz članka 2. stavak 2. ovoga Pravilnika;

c) za samostalno obavljanje drugih zemaljskih
usluga iz Dodatka 1 ovoga Pravilnika pored onih iz članka 2. stavak 2. ovoga
Pravilnika, broj samostalnih pružatelja zemaljskih usluga ograničiti na dva.
Izbor samostalnog pružatelja zemaljskih usluga mora se obaviti na temelju
relevantnih, objektivnih, transparentnih i ne diskriminirajućih kriterija.

d) zabraniti samostalno obavljanje usluga ili
ograničiti na jednog samostalnog pružatelja usluga iz članka 2. stavak 2. ovoga
Pravilnika

(2) Za svako izuzeće iz stavka 1. ovoga članka
mora biti:

a) naznačeno na koju kategoriju zemaljskih
usluga se odnosi te ograničenja raspoloživog prostora ili kapaciteta kojima se
to izuzeće opravdava;

b) popraćeno planom odgovarajućih mjera za
prevladavanje ograničenja.

(3) Izuzeća iz stavka 1. ovoga članka ne smiju:

– dovoditi do narušavanja natjecanja između
pružatelja zemaljskih usluga ili samostalnih pružatelja usluga i

– primjenjivati se u opsegu većem nego što je
potrebno.

(4) Izuzeća iz stavka 1. točka a), c) i d) ovoga
članka ne smiju trajati dulje od tri godine, a izuzeća iz stavka 1. točka b) ne
smiju trajati dulje od dvije godine.

(5) Nakon pristupanja Republike Hrvatske
Europskoj uniji, o odobrenjima za izuzeća iz ovoga članka, Ministarstvo
izvješćuje Europsku komisiju tri mjeseca prije stupanja na snagu tog izuzeća.
Nakon razmatranja obrazloženja za izuzeće, Europska komisija može dati
suglasnost na to izuzeće ili odbiti izuzeće.

*Odabir pružatelja zemaljskih usluga*

Članak 9.

(1) Pružatelja zemaljskih usluga iz članka 5. i
8. ovoga Pravilnika bira operator zračne luke temeljem javnog natječaja. Nakon
pristupanja Republike Hrvatske Europskoj uniji, natječaj za odabir pružatelja
zemaljskih usluga objavljuje se u Službenom listu Europske zajednice.

(2) Pružatelji zemaljskih usluga moraju
udovoljavati standardnim uvjetima ili tehničkim specifikacijama koje operator
zračne luke utvrđuje nakon konzultacija s Povjerenstvom korisnika zračne luke.

(3) Uvjeti iz natječaja za odabir pružatelja
zemaljskih usluga kao i kriteriji za odabir utvrđeni standardnim uvjetima ili
tehničkim specifikacijama iz stavka 2. ovoga članka, moraju biti relevantni,
objektivni, transparentni i nediskriminirajući.

(4) Operator zračne luke izabire pružatelje
zemaljskih usluga nakon konzultacija s Povjerenstvom korisnika zračne luke, pod
uvjetom da operator zračne luke:

1. ne pruža te kategorije zemaljskih usluga i

2. nema izravnu ili neizravnu kontrolu nad bilo
kojim pružateljem takvih usluga i

3. nema vlasnički udio kod tih pružatelja
zemaljskih usluga,

a u suprotnom izbor pružatelja zemaljskih usluga
obavlja Ministarstvo nakon konzultacije s Povjerenstvom korisnika zračne luke i
operatorom zračne luke.

(5) Zemaljske usluge može pružati i sam operator
zračne luke, a da se za to ne provede postupak utvrđen odredbama ovoga članka,
ako je operator zračne luke jedan od pružatelja zemaljskih usluga iz članka 5.
ili 8. ovoga Pravilnika. Operator zračne luke može bez provođenja postupka
utvrđenog odredbama ovoga članka, za pružanje zemaljskih usluga u toj zračnoj
luci ovlastiti neku drugu pravnu osobu pod uvjetom da:

– operator zračne luke ima izravnu ili neizravnu
kontrolu nad tom pravnom osobom; ili

– ta pravna osoba ima izravnu ili neizravnu
kontrolu nad operatorom zračne luke.

(6) Pružatelji zemaljskih usluga izabiru se na
maksimalno razdoblje od sedam godina.

(7) Ako pružatelj zemaljskih usluga prestane
obavljati te aktivnosti prije isteka razdoblja na koje je izabran, provest će
se postupak za odabir novoga pružatelja zemaljskih usluga u skladu s odredbama
ovoga članka.

(8) Povjerenstvo korisnika zračne luke mora biti
obaviješteno o rezultatu natječajnog postupka.

*Otočne zračne luke*

Članak 10.

U okviru odabira pružatelja zemaljskih usluga,
obveza pružanja zemaljskih usluga se može odnositi i na druge zračne luke pod
uvjetom da:

– se te zračne luke nalaze na otocima u istom
geografskom području; i

– svaka od tih zračnih luka ima promet od najmanje
100 000 putnika godišnje; i

– takvu obvezu, nakon pristupanja Republike
Hrvatske Europskoj uniji, odobri Europska komisija.

*Odobrenje*

Članak 11.

(1) Pružatelj zemaljskih usluga i samostalni
pružatelj usluga, može započeti s obavljanjem tih usluga nakon što dobije
odobrenje od Ministarstva.

(2) Odobrenje iz stavka 1. ovoga članka izdaje
se na zahtjev samostalnog pružatelja usluga ili pružatelja zemaljskih usluga
nakon provedenog postupka odabira, uz očitovanje operatora zračne luke o
udovoljavanju standardnim uvjetima ili tehničkim specifikacijama.

(3) Odobrenje se izdaje na maksimalno razdoblje
od sedam godina.

(4) Ako pružatelj zemaljskih usluga prestane
obavljati poslove prije isteka perioda na koji je odobrenje izdano, mora biti
izabran drugi pružatelj u skladu postupkom propisanim ovim Pravilnikom.

*Ukidanje odobrenja*

Članak 12.

(1) Ministarstvo će ukinuti odobrenje iz članka
11. ovoga Pravilnika ako imatelj odobrenja više ne udovoljava nekom od
standardnih uvjeta ili tehničkih specifikacija ili ne udovoljava uvjetima
sigurnosti zračnog prometa prema odredbama Zakona o zračnom prometu i
provedbenih propisa donesenih na temelju tog Zakona.

(2) O ukidanju odobrenja mora biti obaviješten
operator zračne luke.

*Pristup objektima*

Članak 13.

(1) Pružatelji zemaljskih usluga i samostalni
pružatelji usluga moraju imati pristup objektima zračne luke uključujući
centraliziranu infrastrukturu, u mjeri koja je potrebna za obavljanje njihovih
djelatnosti. Prostor za pružanje zemaljskih usluga mora biti podijeljen između
različitih pružatelja zemaljskih usluga i samostalnih pružatelja usluga, na
način potreban za ostvarenje njihovih prava te pošteno i djelotvorno
natjecanje, a na temelju relevantnih, objektivnih, transparentnih i ne
diskriminirajućih pravila i kriterija.

(2) Operator zračne luke će odrediti pristojbu
za pristup infrastrukturi prema relevantnim, objektivnim, transparentnim i ne­diskriminirajućim
kriterijima.

(3) Operator zračne luke može pružateljima
zemaljskih usluga i samostalnim pružateljima usluga odrediti pristojbu i za
korištenja drugih objekata zračne luke. Visina ovih pristojba mora biti
određena prema relevantnim, objektivnim, transparentnim i nediskriminirajućim
kriterijima.

*Razdvajanje računa*

Članak 14.

(1) Kada operator zračne luke, korisnik zračne
luke ili pružatelj zemaljskih usluga, pružaju zemaljske usluge, moraju odvojiti
račune (konta) za djelatnost zemaljskih usluga od računa za svoje druge
djelatnosti.

(2) U godišnjim financijskim izvješćima operatora
zračne luke mora biti vidljivo da nema nikakvih financijskih tokova između
djelatnosti zemaljskih usluga i njegovih drugih djelatnosti.

(3) Godišnje izvješće ovlaštenog revizora mora
sadržavati očitovanje o tome da je izvršeno razdvajanje računa (konta) iz
stavka 1. ovoga članka.

*Povjerenstvo korisnika zračne luke*

Članak 15.

(1) Korisnici zračne luke formiraju Povjerenstvo
korisnika zračne luke. Svi korisnici zračne luke imaju pravo biti u tom
Povjerenstvu ili, ako tako žele, biti u njemu predstavljani po organizaciji
određenoj za tu svrhu.

(2) Povjerenstvo korisnika zračne luke mora
donijeti Poslovnik o radu Povjerenstva.

(3) Povjerenstvo korisnika zračne luke formirat
će se u roku od 12 mjeseci od dana stupanja na snagu ovog Pravilnika.

*Savjetovanje*

Članak 16.

Ministarstvo, operator zračne luke, Povjerenstvo
korisnika zračne luke i pružatelji zemaljskih usluga iz članka 11. ovoga
Pravilnika, najmanje jednom godišnje organiziraju savjetovanje u svezi s
primjenom ovoga Pravilnika.

*Uzajamnost*

Članak 17.

(1) Ako Ministarstvo ima saznanja da druge
zemlje nisu de jure i de facto odobrile hrvatskim
pružateljima zemaljskih usluga i samostalnim pružateljima usluga:

– isti tretman koji imaju pružatelji zemaljskih
usluga i samostalni pružatelji usluga tih zemalja u Republici Hrvatskoj,

– isti tretman koji imaju pružatelji zemaljskih
usluga i samostalni pružatelji usluga u zemljama svog poslovnog nastana,

– isti tretman kao i pružateljima zemaljskih
usluga i samostalnim pružateljima usluga iz trećih zemalja ono može u
potpunosti ili djelomično obustaviti ispunjenje obveza koje proizlaze iz
primjene ovog Pravilnika.

(2) Nakon pristupanja Republike Hrvatske
Europskoj uniji, Ministarstvo obavještava Europsku komisiju o vrsti i opsegu
odluke iz stavka 1. ovoga članka.

*Usklađenost s međunarodnim propisima*

Članak 18.

Ovaj dio Pravilnika usklađen je s Direktivom
Vijeća 96/67/EZ od 15. listopada 1996. o pristupu tržištu zemaljskih usluga u
zračnim lukama Zajednice.

DIO DRUGI

VREMENSKI SLOTOVI I USUGLAŠAVANJE
REDOVA LETENJA

*Područje primjene*

Članak 19.

(1) Ovaj dio Pravilnika regulira dodjelu
vremenskih slotova i usuglašavanje redova letenja na
zračnim lukama u Republici Hrvatskoj s ciljem provedbe učinkovite koordinacije
prometa na zračnim lukama s povećanom prometnom potražnjom.

(2) Ovim dijelom Pravilnika definira se uređenje
prometa na zračnoj luci na razini regulirane ili koordinirane zračne luke te
rad regulatora, koordinatora slotova i Povjerenstva
za nadzor koordiniranja.

*Pojmovi*

Članak 20.

Pojmovi koji se koriste u ovom dijelu Pravilnika
imaju sljedeće značenje:

1) slot: dopuštenje
koje daje koordinator slotova u skladu s odredbama
ovoga dijela Pravilnika za korištenje kompletne infrastrukture zračne luke,
koja je potrebna za obavljanje zračnog prometa u nekoj koordiniranoj zračnoj
luci, na neki određeni datum i u neko određeno vrijeme, koje mu je u svrhu
slijetanja ili uzlijetanja odredio koordinator slotova
u skladu s ovim Pravilnikom;

2) novi sudionik:

(a) zračni prijevoznik koji traži, kao dio jedne
serije slotova, slot u
nekoj zračnoj luci, na bilo koji dan, gdje bi ako se njegov zahtjev prihvati,
on ukupno držao manje od pet slotova na taj dan, ili

(b) zračni prijevoznik koji traži seriju slotova za letove uključene u red letenja između dvije
zračne luke, ako na taj dan najviše dva druga zračna prijevoznika obavljaju
iste takve letove između tih zračnih luka, gdje bi, ako se njegov zahtjev
prihvati, taj zračni prijevoznik i dalje držao manje od pet slotova
za redovni promet na taj dan.

Zračni prijevoznik, koji drži više od 5% ukupnih
raspoloživih slotova za neki određeni dan u nekoj
određenoj zračnoj luci, ne smatra se novim sudionikom u toj zračnoj luci;

3) razdoblje reda letenja: ljetna ili zimska sezona
koja se koristi u redovima letenja zračnih prijevoznika;

4) zračni prijevoznik: pravna osoba registrirana
za obavljanje javnog zračnog prometa koja posjeduje važeću operativnu dozvolu
ili drugi odgovarajući dokument, najkasnije 31. siječnja za sljedeću ljetnu
sezonu odnosno 31. kolovoza za sljedeću zimsku sezonu. Za potrebe tumačenja
ovoga Pravilnika, definicija zračnog prijevoznika odnosi se odgovarajuće i na
sve operatore civilnih zrakoplova;

5) koordinirana zračna luka: svaka zračna luka u
kojoj, da bi mogao sletjeti ili uzletjeti, zračni prijevoznik mora imati slot koji mu je dodijelio koordinator slotova,
osim državnih letova, nužnih slijetanja i humanitarnih letova;

6) regulirana zračna luka (»schedules
facilitated airport«):
zračna luka u kojoj postoji mogućnost zakrčenja u
nekim dijelovima dana, tjedna ili godine, koje se može riješiti dragovoljnom
suradnjom između zračnih prijevoznika i u kojoj je imenovan jedan regulator (»schedules facilitator«) da bi
regulirao operacije zračnih prijevoznika koji prometuju ili namjeravaju
prometovati u toj zračnoj luci;

7) serija slotova:
najmanje pet slotova koji se traže za isto vrijeme u
istom danu tjedna u istom razdoblju reda letenja i koji su na taj način i
dodijeljeni ili, ako to nije moguće, koji su dodijeljeni za približno isto
vrijeme;

8) koordinacijski parametri: iskazivanje, u
operativnom smislu, svih raspoloživih kapaciteta za dodjelu slotova
u nekoj zračnoj luci tijekom svakog koordinacijskog razdoblja, uzimajući u
obzir sve tehničke, operativne i druge faktore koji utječu na funkcioniranje
infrastrukture zračne luke i njenih različitih podsustava.

*Uvjeti za usuglašavanje redova letenja i koordiniranje
zračnih luka*

Članak 21.

(1) Zračna luka može promijeniti svoj status u reguliranu
ili koordiniranu zračnu luku samo na principima transparentnosti, neutralnosti
i ravnopravnosti prema svim zainteresiranim strankama.

(2) Promjena statusa zračne luke u reguliranu
ili koordiniranu mogu inicirati operator te zračne luke, Ministarstvo ili
zračni prijevoznik koji predstavljaju više od polovice operacija u toj zračnoj
luci, kada se smatra da je kapacitet nedovoljan za stvarne ili planirane
operacije u određenim razdobljima.

(3) Promjena statusa zračne luke u reguliranu
ili koordiniranu zračnu luku temelji se na prethodnoj analizi kapaciteta zračne
luke, podrobno provedenoj od strane operatora zračne luke na temelju opće
prihvaćenih i priznatih metoda u zračnom prometu.

(4) Analiza mora utvrditi svaki manjak
kapaciteta, uzimajući u obzir ograničenja vezana uz okruženje te zračne luke.
Analiza treba predvidjeti mogućnosti otklanjanja takvog manjka kroz novu ili
modificiranu infrastrukturu, operativne promjene ili bilo kakve druge promjene,
te odrediti vremenski okvir koji se predviđa za rješavanje tih nedostataka. Tu
analizu treba ažurirati ako je u dotičnoj zračnoj luci došlo do promjena koje
bitno utječu na njen kapacitet i iskorištavanje kapaciteta.

(5) Analiza i korištena metoda analize moraju se
dati na uvid onima koji su tražili da se analiza napravi, a drugim
zainteresiranim stranama na njihov zahtjev.

(6) O stanju kapaciteta utvrđenim analizom
Ministarstvo se treba konzultirati s operatorom zračne luke, zračnim
prijevoznicima koji redovito koriste tu zračnu luku, njihovim predstavničkim
organizacijama, predstavnicima generalnog zrakoplovstva koji redovito koriste
tu zračnu luku te nadležnom kontrolom zračne plovidbe.

(7) Kada se problemi s kapacitetom javljaju
najmanje tijekom jednog razdoblja reda letenja, ta zračna luka za odgovarajuće
razdoblje će se proglasi koordiniranom, samo

a) ako je manjak kapaciteta tako ozbiljan da se
u toj zračnoj luci ne mogu izbjeći značajna kašnjenja, i

b) ako ne postoje nikakve druge mogućnosti za
rješavanje tih problema u kraćem roku.

(8) Neovisno od odredaba stavka 7. ovoga članka,
Ministarstvo može, u izvanrednim okolnostima, zračnu luku koja ima probleme s
manjkom kapaciteta, proglasiti koordiniranom za neko odgovarajuće razdoblje.

(9) Kad se u nekoj koordiniranoj zračnoj luci
osigura kapacitet koji je dovoljan za obavljanje stvarnih ili planiranih
operacija, njen status koordinirane zračne luke će se ukinuti.

*Regulator i koordinator slotova*

Članak 22.

(1) Usuglašavanje redova letenja za regulirane
zračne luke obavljaju te zračne luke.

(2) Koordiniranje slotova
za sve koordinirane zračne luke obavlja Ministarstvo.

(3) Regulatorom može biti imenovana
kvalificirana osoba, nakon što se o tome operator zračne luke konzultira sa
zračnim prijevoznicima koji redovito koriste tu zračnu luku, njihovim predstavničkim
organizacijama i Povjerenstvom za nadzor koordiniranja.

(4) Regulator i koordinator slotova
dužni su postupati u skladu s odredbama ovoga Pravilnika na nezavisan,
neutralan, nediskriminacijski i transparentan način.

(5) Regulator i koordinator slotova
dužni su sudjelovati na međunarodnim konferencijama zračnih prijevoznika o
redovima letenja.

(6) Regulator je dužan savjetovati zračne
prijevoznike i preporučiti im alternativna vremena dolaska i/ili odlaska ako
postoji vjerojatnost da će doći do zakrčenja.

(7) Isključivo je koordinator slotova osoba odgovorna za dodjelu slotova.

(8) Regulator je dužan promatrati jesu li
operacije zračnih prijevoznika u skladu s redovima letenja koji su im
preporučeni. Koordinator slotova je dužan promatrati
jesu li operacije zračnih prijevoznika u skladu sa slotovima
koji su im dodijeljeni. Te provjere sukladnosti moraju se obavljati u suradnji
s operatorom zračne luke i s nadležnom kontrolom zračne plovidbe, pri čemu
treba voditi računa o vremenu i drugim relevantnim kriterijima koji se odnose
na dotičnu zračnu luku.

(9) Regulator i koordinator slotova
dužni su surađivati da bi otkrili nekonzistentnosti u redovima letenja.

(10) Koordinator slotova
mora, na pisani zahtjev, u nekom razumnom roku besplatno dati na uvid zainteresiranim
osobama, posebice članovima ili promatračima u Povjerenstvu za nadzor
koordiniranja, u pisanom obliku sljedeće informacije:

a) pregled dosadašnje dodjele slotova, specificiran po zračnim prijevoznicima, kronološki,
za sve zračne prijevoznike u toj zračnoj luci,

b) pregled traženih slotova
(početnih zahtjeva), specificiran po zračnim prijevoznicima i kronološki, za
sve zračne prijevoznike,

c) pregled svih dodijeljenih slotova
i neriješenih zahtjeva za dodjelu slotova,
specificiranih pojedinačno kronološkim redom, po zračnim prijevoznicima, za sve
zračne prijevoznike.

d) popis preostalih slobodnih slotova;

e) sve pojedinosti o kriterijima koji se
primjenjuju za dodjelu slotova.

(11) Informacije iz stavka 10. ovoga članka
moraju se dati na uvid najkasnije u vrijeme održavanja konferencija o redovima
letenja, za vrijeme trajanja takvih konferencija ili neposredno nakon toga. Na
zahtjev, koordinator slotova je dužan te informacije
dostaviti u obliku jednog sažetog pregleda. Za dostavu takvog sažetog pregleda
informacija će se naplatiti naknada za pokriće stvarnih troškova izrade takvog
pregleda.

*Povjerenstvo za nadzor koordiniranja*

Članak 23.

(1) Povjerenstvo za nadzor koordiniranja osniva
se za jednu ili više koordiniranih zračnih luka.

(2) Članstvo u Povjerenstvu za nadzor
koordiniranja mora biti otvoreno za zračne prijevoznike koji redovito koriste
tu zračnu luku i za njihove predstavničke organizacije, operatora zračne luke,
nad­ležnu kontrolu zračne plovidbe i predstavnike
generalnog zrakoplovstva koji redovito koriste tu zračnu luku.

(3) Zadaci Povjerenstva za nadzor koordiniranja
su:

a) davanje prijedloga ili savjeta koordinatoru slotova i/ili Ministarstvu o:

– mogućnostima povećanja kapaciteta, utvrđenim u
skladu s člankom 21. ovoga Pravilnika, ili mogućnostima boljeg iskorištenja
kapaciteta;

– koordinacijskim parametrima koje treba
odrediti u skladu s člankom 25. ovoga Pravilnika;

– metodama praćenja korištenja dodijeljenih slotova;

– lokalnim uputama za dodjelu slotova ili praćenju korištenja dodijeljenih slotova, vodeći računa, između ostaloga, o mogućim
specifičnostima radnog okruženja;

– poboljšanjima prometnih uvjeta koji vladaju u
toj zračnoj luci;

– ozbiljnim problemima s kojima se suočavaju
novi sudionici;

– svim pitanjima u svezi kapaciteta zračne luke.

b) posredovanje između svih zainteresiranih
strana vezano uz pritužbe na dodjelu slotova, u
smislu članka 30. ovoga Pravilnika.

(4) Povjerenstvo za nadzor koordiniranja poziva
koordinatora slotova na svoje sastanke u svojstvu
promatrača.

(5) Povjerenstvo za nadzor koordiniranja donosi
Poslovnik o radu kojim se, između ostaloga, regulira sudjelovanje na
sastancima, imenovanja te učestalost održavanja sastanaka. Svaki član
Povjerenstva za nadzor koordiniranja može predložiti lokalne upute predviđene
člankom 24. ovoga Pravilnika. Na zahtjev koordinatora slotova,
Povjerenstvo za nadzor koordiniranja treba raspravljati o predloženim lokalnim
uputama za dodjelu slotova kao i o uputama za
praćenje korištenja dodijeljenih slotova.

*Lokalne upute*

Članak 24.

(1) U posebnim slučajevima mogu se izdati
lokalne upute kojima se dodatno privremeno uređuje promet na zračnoj luci, a imaju
za cilj poboljšati efikasno korištenje kapaciteta zračne luke.

(2) Lokalne upute mogu se izdati u slučajevima
privremenog naglog porasta potražnje za postojećim kapacitetima zračne luke
odnosno kratkotrajnog naglog umanjenja postojećih kapaciteta zračne luke.

(3) Lokalne upute predlaže Povjerenstvo za
nadzor koordiniranja, a odobrava Ministarstvo.

(4) Lokalne upute ne smiju imati negativan
utjecaj na nezavisan status koordinatora slotova.

*Parametri koordiniranja za dodjelu slotova*

Članak 25.

(1) Operator zračne luke, na koordiniranoj
zračnoj luci, dva puta godišnje utvrđuje parametre koordiniranja za dodjelu slotova vodeći računa o svim relevantnim tehničkim,
operativnim ograničenjima te ograničenjima vezanim uz specifično okruženje, kao
i o svim promjenama istih.

(2) Utvrđivanje parametara koordiniranja za
dodjelu slotova mora se temeljiti na objektivnoj
analizi mogućnosti prihvaćanja zračnog prometa, uvažavajući različite vrste
zračnog prometa, moguća zakrčenja zračnog prostora za
vrijeme koordinacijskog razdoblja te stanje glede kapaciteta.

(3) Parametri koordiniranja za dodjelu slotova moraju biti dostavljeni koordinatoru slotova na vrijeme i prije početka prve dodjele slotova pred konferenciju o redovima letenja.

(4) Za koordiniranu zračnu luku na kojoj se nisu
utvrdili parametri koordiniranja za dodjelu slotova,
koordinator slotova treba konzultirati Povjerenstvo
za nadzor koordiniranja o statusu parametara koordiniranja na toj zračnoj luci.

(5) Prije donošenja konačne odluke o parametrima
za dodjelu slotova, u Povjerenstvu za nadzor
koordiniranja treba detaljno raspraviti o utvrđivanju parametara i korištenoj
metodologiji kao i o eventualnim izmjenama istih, u cilju povećavanja
kapaciteta i broja raspoloživih slotova za dodjelu.
Zainteresiranim stranama, na njihov zahtjev, treba dati na uvid sve relevantne
dokumente.

*Informacije za regulatore i koordinatora slotova*

Članak 26.

(1) Zračni prijevoznici, koji prometuju ili
namjeravaju prometovati u nekoj reguliranoj ili koordiniranoj zračnoj luci, dužni
su regulatoru, odnosno koordinatoru slotova,
dostaviti sve relevantne informacije koje oni zatraže. Sve relevantne
informacije moraju biti dostavljene u obliku i unutar roka koje odredi
regulator ili koordinator slotova. Zračni prijevoznik
dužan je, u trenutku podnošenja zahtjeva za dodjelu slotova,
obavijestiti koordinatora slotova o tome hoće li, u
odnosu na tražene slotove, koristiti status novog
sudionika, u skladu s člankom 20. točka 2. ovoga Pravilnika.

(2) Za neregulirane i nekoordinirane zračne luke,
operator te zračne luke će na zahtjev koordinatora slotova
dostaviti sve informacije koje posjeduje o planiranim letovima zračnih
prijevoznika.

(3) Ako zračni prijevoznik ne dostavi
informacije iz stavka 1. i 2. ovoga članka, osim ako opravda razloge, ili ako
dostavi netočne informacije, koordinator slotova ne
smije uzeti u razmatranje njegov zahtjev. Koordinator slotova
takvom zračnom prijevozniku mora omogućiti da dostavi svoje očitovanje.

(4) Regulator ili koordinator slotova, operator zračne luke i nad­ležna
kontrola zračne plovidbe moraju razmjenjivati sve informacije koje su im
potrebne za obavljanje njihovih poslova, uključujući podatke o letovima i slotove.

*Postupak dodjele slotova*

Članak 27.

(1) Iz baze slotova,
zračnim prijevoznicima koji su podnijeli zahtjev, dodjeljuju se serije slotova u razdoblju reda letenja za koje su ti slotovi zatraženi. Zračni prijevoznik, nakon roka
predviđenog za povrat slotova, slotove
koji neće biti korišteni treba vratiti u bazu slotova.

(2) Ne dovodeći u pitanje članak 26., 28., 29.
stavak 1. i 32. stavak 1. ovoga Pravilnika, odredba stavaka 1. ovoga članka ne
primjenjuje se kad su ispunjeni sljedeći uvjeti:

– kad neku seriju slotova
zračni prijevoznik koristi za obavljanje redovitog ili neredovitog prijevoza, i

– kad taj zračni prijevoznik može, na način koji
zadovoljava koordinatora slotova, dokumentirati da je
dotičnu seriju slotova koristio, na način koji mu je
odobrio koordinator slotova, najmanje 80% vremena tijekom
razdoblja reda letenja za koje mu je ista dodijeljena. U tom slučaju, takva
serija slotova tom zračnom prijevozniku daje pravo na
istu seriju slotova u sljedećem odgovarajućem
razdoblju reda letenja i ako to zatraži unutar roka koji je određen u članku
26. stavak 1. ovoga Pravilnika.

(3) Ne dovodeći u pitanje članak 29. stavak 2.
ovoga Pravilnika, u situaciji kad se ne mogu svi zahtjevi za dodjelom slotova riješiti na način koji zadovoljava zainteresirane
zračne prijevoznike, prednost treba dati komercijalnim letovima, a posebno
letovima uključenim u red letenja i programiranim neredovitim letovima. U
slučaju konkurentnih zahtjeva unutar iste kategorije prometa, prednost treba
dati onima koji prometuju tijekom cijele godine.

(4) Vremensko reprogramiranje serije slotova, prije dodjele preostalih slotova
iz baze drugim zainteresiranim zračnim prijevoznicima, smije se prihvatiti samo
iz operativnih razloga ili ako bi reprogramirana vremena slotova
značila poboljšanje u odnosu na prvobitno zatražena vremena. Takvo
reprogramiranje ne smije se primijeniti prije nego li to koordinator slotova izrijekom potvrdi.

(5) U postupku dodjele slotova,
koordinator slotova dužan je uzeti u obzir i lokalne
upute.

(6) Ako neki zahtjev za dodjelu slota nije moguće odobriti, koordinator slotova
mora zračnog prijevoznika koji je podnio taj zahtjev obavijestiti o razlozima
zbog kojih to nije bilo moguće i navesti najbliži slobodni alternativni slot.

(7) Koordinator slotova
će riješiti i u zadnji trenutak dostavljene zahtjeve za dodjelu slotova, za svaku vrstu zračnog prometa ako nakon
raspodjele slotova zračnim prijevoznicima koji su za
to ranije podnijeli zahtjeve u bazi slotova postoje
neiskorišteni slotovi ili slotovi
koji su u posljednji trenutak oslobođeni.

*Prijenos i razmjena slotova*

Članak 28.

(1) Slotovi se mogu:

a) prenositi s jedne rute ili vrste zračnog
prijevoza na neku drugu rutu ili vrstu zračnog prijevoza koju obavlja taj isti
zračni prijevoznik;

b) prenositi:

– između zračnog prijevoznika i njegovih podružnica
te između podružnica istog zračnog prijevoznika,

– u okviru stjecanja kontrolnog udjela u
kapitalu nekog zračnog prijevoznika,

– u slučaju kompletnog ili djelomičnog
preuzimanja, kad se slotovi izravno odnose na
preuzetog zračnog prijevoznika;

c) razmjenjivati među zračnim prijevoznicima,
jedan za jedan.

(2) Prijenosi ili razmjene iz stavka 1. ovoga
članka se ne smiju primjenjivati prije nego li ih koordinator slotova izrijekom potvrdi. Koordinator slotova
mora odbiti potvrđivanje prijenosa ili razmjenu slotova
ako nisu u skladu s uvjetima iz ovog Pravilnika i ako koordinator slotova nije dobio zadovoljavajuće dokaze:

a) da to neće negativno utjecati na operacije u
zračnoj luci, uzimajući u obzir sve tehničke, operativne i specifične lokalne
uvjete;

b) da neki prijenos slotova
ne spada u slučajeve iz stavka 3. ovoga članka.

(3) Slotovi
dodijeljeni nekom novom sudioniku definiranom:

a) u članku 20. podstavak 2. ovoga Pravilnika,
ne mogu se prenositi na način iz stavka 1. podstavak b) ovoga članka, kroz
period od dva odgovarajuća razdoblja reda letenja, osim u slučaju zakonom
odobrenog preuzimanja poslova nekog trgovačkog društva koje je otišlo u stečaj;

b) u članku 20. podstavak 2. točka b) ovoga
Pravilnika, ne mogu se prenijeti na neku drugu rutu kako je to opisano u stavku
1. podstavak a) ovoga članka, kroz period od dva odgovarajuća razdoblja reda
letenja, osim ako će se taj novi sudionik na novoj ruti tretirati s istim
prioritetom kao i na početnoj ruti;

c) u članku 20. podstavak 2. ovoga Pravilnika,
ne smiju se razmjenjivati na način opisan u stavku 1. podstavak c) ovoga
članka, kroz period od dva odgovarajuća razdoblja reda letenja, osim u cilju
poboljšanja vremenskog rasporeda slotova za te letove
u odnosu na prvobitno traženi vremenski raspored.

*Baza slotova*

Članak 29.

(1) Koordinator slotova
dužan je uspostaviti jednu bazu slotova, koja će
sadržavati sve slotove koji nisu dodijeljeni na
temelju članka 27. stavak 2. i 4. ovoga Pravilnika.

(2) Serija slotova, koja
je dodijeljena nekom zračnom prijevozniku za obavljanje nekog leta uključenog u
red letenja ili nekog programiranog neredovitog leta, tom zračnom prijevozniku
ne daje pravo na istu seriju slotova u sljedećem
odgovarajućem razdoblju reda letenja ako dotični zračni prijevoznik ne može
dokazati, na način koji zadovoljava koordinatora slotova,
da je te slotove, koje mu je koordinator slotova odobrio, koristio najmanje 80% vremena tijekom
razdoblja reda letenja, za koje su mu isti bili dodijeljeni.

(3) Slotovi
dodijeljeni nekom zračnom prijevozniku prije 31. siječnja za sljedeću ljetnu
sezonu ili prije 31. kolovoza za sljedeću zimsku sezonu, a koji budu prije tih
datuma vraćeni koordinatoru slotova radi
preraspodjele, ne uzimaju se u obzir u svrhu izračuna iskorištenja.

(4) Ako se ne može dokazati 80% iskorištenje
serije slotova, svi slotovi
iz dotične serije moraju se vratiti u bazu slotova,
osim ako se to neiskorištenje može opravdati na
temelju bilo kojeg od sljedećih razloga:

a) nepredvidive i neizbježne okolnosti izvan
utjecaja tog zračnog prijevoznika, a koje su dovele do:

– isključivanja iz prometa tipa zrakoplova koji
se općenito koristi za dotične letove,

– zatvaranje neke zračne luke ili zračnog
prostora,

b) prekid zračnog prometa zbog aktivnosti koje
negativno utječu na određene letove i koje praktički i/ili tehnički
onemogućavaju tom zračnom prijevozniku obavljanje prometnih operacija na način
kako je to planirao;

c) značajna financijska šteta nanesena zračnom
prijevozniku, koja ima za posljedicu izdavanje privremene operativne dozvole
ili nekog odgovarajućeg dokumenta koji vrijedi do financijskog ozdravljenja tog
zračnog prijevoznika.

(5) Ne dovodeći u pitanje članak 27. stavak 2.
ovoga Pravilnika, slotovi uključeni u bazu slotova moraju se distribuirati među zračnim prijevoznicima
koji su podnijeli zahtjeve za dodjelu slotova. 50%
tih slotova treba dodijeliti novim sudionicima, osim
ako zahtjevi od strane novih sudionika predstavljaju manje od 50%. Među
zahtjevima koje podnesu novi sudionici, prednost treba dati zračnim
prijevoznicima koji ispunjavaju uvjete za stjecanje statusa novog sudionika.

(6) Novi sudionik, kojem je ponuđena serija slotova unutar razdoblja od jedan sat prije ili sat poslije
vremena koje je on tražio, i koji nije prihvatio tu ponudu, za dotično
razdoblje reda letenja ne može zadržati status novog sudionika.

(7) U slučaju letova koje obavlja neka grupa
zračnih prijevoznika, samo jedan zračni prijevoznik iz te grupe može podnijeti
zahtjev za dodjelu potrebnih slotova. Zračni prijevoznik
koji obavlja takve letove, preuzima odgovornost za ispunjavanje operativnih
kriterija, koji su potrebni da bi zadržao prije stečenu prednost opisanu u
članku 27. stavak 2. ovoga Pravilnika. Slotove
dodijeljene jednom zračnom prijevozniku može koristiti neki drugi zračni
prijevoznik iz iste grupe, pod uvjetom da se za dotični let u svrhu
koordinacije i praćenja zadrži identifikacijski kôd
zračnog prijevoznika kojem su slotovi dodijeljeni.
Nakon prestanka takvih operacija, tako korišteni slotovi
ostaju zračnom prijevozniku kojem su na početku bili dodijeljeni. Zračni
prijevoznici uključeni u zajedničke operacije dužni su koordinatora slotova detaljno obavijestiti o tim operacijama prije
početka takvih operacija.

*Rješavanje prigovora*

Članak 30.

(1) Prigovor u svezi s traženim ili dodijeljenim
slotom ili serijom slotova,
zračni prijevoznik podnosi Povjerenstvu za nadzor koordiniranja.

(2) Ako Povjerenstvo za nadzor koordiniranja u
roku od 30 dana od dana podnošenja prigovora iz stavka 1. ovoga članka koordinatoru
slotova ne predloži način postupanja po prigovoru,
Ministarstvo će u narednih 60 dana organizirati posredovanje od strane
predstavničke organizacije zračnih prijevoznika ili zračnih luka ili od strane
neke treće osobe.

*Uzajamnost*

Članak 31.

Ako Ministarstvo ima saznanja da u zračnim
lukama drugih zemalja, u pogledu dodjele i korištenja slotova
zračnim prijevoznicima iz Republike Hrvatske, hrvatski zračni prijevoznici
nemaju:

a) isti tretman koji imaju zračni prijevoznici
tih zemalja u Republici Hrvatskoj,

b) isti tretman koji imaju zračni prijevoznici
iz Republike Hrvatske u svojoj zemlji,

c) isti tretman kao i zračni prijevoznici iz
trećih zemalja

ono može odlučiti da se u potpunosti ili
djelomično obustavi ispunjenje obveza koje proizlaze iz primjene ovog dijela
Pravilnika prema zračnim prijevoznicima iz drugih zemalja, do trenutka
ispravljanja diskriminacijskog ponašanja tih zemalja prema zračnim
prijevoznicima iz Republike Hrvatske.

*Provedba*

Članak 32.

(1) Nadležna kontrola zračne plovidbe može
odbiti plan letenja zračnog prijevoznika ako taj zračni prijevoznik namjerava
sletjeti ili uzletjeti u nekoj zračnoj luci tijekom razdoblja u kojima je ta
zračna luka koordinirana, a da mu koordinator slotova
nije dodijelio slot.

(2) Koordinator slotova
dužan je povući seriju slotova, koja je bila
privremeno dodijeljena nekom zračnom prijevozniku koji je bio u procesu
osnivanja, i vratiti ih u bazu slotova 31. siječnja
za sljedeću ljetnu sezonu odnosno 31. kolovoza za sljedeću zimsku sezonu, ako
taj zračni prijevoznik na taj dan ne posjeduje operativnu dozvolu ili drugi
odgovarajući dokument ili ako nadležno tijelo ne izjavi da će operativna
dozvola ili drugi odgovarajući dokument biti izdani prije početka odgovarajućeg
razdoblja reda letenja.

(3) Koordinator slotova
dužan je povući i vratiti u bazu seriju slotova nekog
zračnog prijevoznika, koju je isti dobio na temelju razmjene u skladu s člankom
28. stavak 1. podstavak c) ovoga Pravilnika, ako se ti slotovi
ne koriste na predviđeni način.

(4) Zračni prijevoznici, koji višekratno i
namjerno obavljaju promet u vrijeme koje se značajno razlikuje od dodijeljenog slota kao dijela serije slotova,
ili slotove koriste na način koji se značajno razlikuje
od načina na koji im je ukazano prilikom dodjele istih i time nanose štetu
zračnoj luci ili zračnom prometu, gube svoj status iz članka 27. stavak 2.
ovoga Pravilnika. Koordinator slotova može donijeti
odluku da tom zračnom prijevozniku oduzme dotičnu seriju slotova
za preostali dio razdoblja reda letenja i da te slotove
vrati u bazu, nakon što sasluša obrazloženje tog zračnog prijevoznika i nakon
izdavanja jednokratne opomene.

(5) Ne dovodeći time u pitanje članak 29. stavak
4. ovoga Pravilnika:

a) ako neki zračni prijevoznik ne može ostvariti
80% iskorištenje, koje je definirano u članku 27. stavak 2. ovoga Pravilnika,
koordinator slotova može odlučiti da tom zračnom
prijevozniku oduzme dotičnu seriju slotova za
preostali dio razdoblja reda letenja i da ih vrati u bazu nakon što sasluša
obrazloženje dotičnog zračnog prijevoznika;

b) ako nakon nekog dodijeljenog vremena, koje
predstavlja 20% razdoblja važenja neke serije slotova
ne budu korišteni nikakvi slotovi iz te serije,
koordinator slotova tu seriju slotova
mora vratiti u bazu za preostali dio razdoblja reda letenja, nakon što sasluša
obrazloženje tog zračnog prijevoznika.

*Usklađenost s međunarodnim propisima*

Članak 33.

Ovaj dio Pravilnika usklađen je sa:

1. Uredbom Vijeća (EEZ-a) br.
95/93 od 18. siječnja 1993. o jedinstvenim pravilima za dodjelu slotova u zračnim lukama Zajednice;

2. Uredbom (EZ-a) br.
793/2004 Europskog Parlamenta i Vijeća od 21. travnja 2004. kojom se mijenja
Uredba Vijeća (EEZ-a) br. 95/93 od 18. siječnja 1993.
o jedinstvenim pravilima za dodjelu slotova u zračnim
lukama Zajednice.

*Stupanje na snagu*

Članak 34.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-01/05-01/122

Urbroj: 530-09-05-1

Zagreb, 6. prosinca 2005.

Ministar

mora, turizma, prometa i razvitka

**Božidar Kalmeta**, v. r.

DODATAK 1.

POPIS ZEMALJSKIH USLUGA

1.         Usluge zemaljske
administracije i nadzora obuhvaćaju:

1.1. usluge predstavljanja i veze s lokalnim vlastima i svim drugim tijelima,
isplate u ime korisnika usluga i osiguravanje uredskog prostora njegovim
predstavnicima;

1.2. nadzor ukrcaja, slanje i primanje poruka i telekomunikacije;

1.3. rukovanje, pohranjivanje i vođenje administracije utovarnih jedinica
(kontejnera i paleta);

1.4. sve ostale usluge nadzora prije, tijekom i nakon leta, te sve ostale
administrativne usluge na zahtjev korisnika zračne luke.

2.         Usluge opsluživanja putnika
obuhvaćaju sve vrste pomoći pri dolasku, odlasku, transferu ili tranzitu
putnika, uključujući pregled karata i putnih isprava, registraciju prtljage i
njezin prijenos do sortirnice.

3.         Usluge s prtljagom
obuhvaćaju rukovanje prtljagom u prostoru sortirnice,
razvrstavanje prtljage, pripremu za odlazak (otpremu), utovar i istovar iz
sredstava namijenjenih prijevozu od zrakoplova do sortirnice
i obratno, te transport prtljage iz sortirnice do
prostora za podizanje prtljage.

4.         Usluge prihvata tereta i
pošte obuhvaćaju:

4.1. za teret: fizičko rukovanje pri izvozu, transferu i uvozu tereta, poslovi
prihvata i otpreme, rukovanje dokumentima tereta; carinski postupci i provedba
svih sigurnosnih postupaka prema dogovoru strana ili zahtjevima okolnosti;

4.2. za poštu: fizičko rukovanje dolaznom i odlaznom poštom, poslovi prihvata i
otpreme, rukovanje dokumentima pošte (poštanskih pošiljaka) i provedba svih
sigurnosnih postupaka prema dogovoru strana ili zahtjevima okolnosti.

5.         Usluge prihvata i otpreme
zrakoplova na stajanci obuhvaćaju:

5.1. navođenje, izvođenje i parkiranje zrakoplova na/sa parkirne pozicije pri
dolasku i odlasku (pod uvjetom da te usluge ne pruža služba kontrole zračnog
prometa);

5.2. usluga pri
pakiranju zrakoplova i pribavljanje odgovarajućih sredstava (pod uvjetom da te
usluge ne pruža služba kontrole zračnog prometa);

5.3. komunikacija između zrakoplova i snabdjevača ili davatelja usluga;

5.4. utovar i istovar zrakoplova, uključujući pribavljanje i rukovanje
sredstvima, kao i prijevoz posade i putnika između zrakoplova i terminala,
prijevoz prtljage između zrakoplova i terminala;

5.5. pribavljanje i rukovanje prikladnim uređajima za startanje motora;

5.6. vuča ili izguravanje zrakoplova prilikom dolaska
i odlaska kao i pribavljanje i rukovanje potrebnim sredstvima;

5.7. prijevoz, utovar i istovar hrane (obroka) i pića iz zrakoplova.

6.         Usluge prihvata zrakoplova
obuhvaćaju:

6.1. vanjsko i unutarnje čišćenje zrakoplova, sanitarnih prostora (toaleta) i snabdjevanje pitkom vodom;

6.2. grijanje i hlađenje kabine, uklanjanje snijega i leda, zaštita zrakoplova
od zaleđivanja;

6.3. preuređivanje kabine s pogodnom kabinskom opremom, skladištenje te opreme.

7.         Usluge snabdijevanja gorivom
i mazivom obuhvaćaju:

7.1. organiziranje i provođenje operacija punjenja i pražnjenja, uključujući
skladištenje goriva i kontrolu kvalitete i kvantitete isporučenog goriva;

7.2. nadopuna maziva i ostalih tekućina.

8.         Usluge održavanja zrakoplova
obuhvaćaju:

8.1 rutinski – standardni pregled prije leta;

8.2. nestandardne usluge koje zahtjeva korisnik zračne luke;

8.3. nabava i skladištenje rezervnih dijelova i opreme;

8.4. zahtijevanje ili rezerviranje podesne parkirališne pozicije i/ili
smještaja u hangaru.

9.         Usluge letnih
operacija i administracije posade obuhvaćaju:

9.1. priprema leta na polaznoj zračnoj luci (aerodromu) ili na bilo kojoj drugoj
točki;

9.2. usluge tijekom leta, uključujući i njihovu preraspodjelu ako je potrebno;

9.3. aktivnosti nakon leta;

9.4. administriranje posada.

10.       Usluge zemaljskog prijevoza obuhvaćaju:

10.1. organiziranje i obavljanje prijevoza: posade, putnika, prtljage, tereta
(robe) i pošte između različitih terminala na istoj zračnoj luci (aerodromu)
ali se isključuje isti prijevoz između zrakoplova i bilo koje druge točke
unutar ograde iste zračne luke;

10.2. bilo koji poseban prijevoz kojeg zahtjeva korisnik zračne luke.

11.       Usluge ugostiteljstva obuhvaćaju:

11.1. povezivanje sa snabdjevačima i administrativno upravljanje;

11.2. skladištenje hrane, pića i opreme potrebne za njenu pripremu;

11.3. čišćenje te/takve opreme;

11.4. pripremu i dostavu opreme te snabdijevanje hranom i pićem.

Pravilnik, NN 151/2005-2943